2024. szeptember 24.

**SAJTÓKÖZLEMÉNY**

**Tudományos kalandozás az ELI ALPS-ban – Különleges programok a Kutatók Éjszakáján**

**Hagyományosan szeptember utolsó hétvégéjén tartják Európa-szerte a Kutatók Éjszakája rendezvénysorozatot** – **az ELI ALPS szeptember 27-én 17 órától várja az érdeklődőket. Ahogy eddig minden esetben, most is újdonságokkal készül látogatóinak a kutatóintézet.**

A fizikai Nobel-díjas Krausz Ferenc idén júniusban a tudomány palotájának nevezte az ELI ALPS épületét. E palota munkatársai szeptember 27-én 17 órától látványos kísérletekkel, interaktív előadásokkal és játékokkal várják a látogatókat. A négyórás tudományos kalandozás során bemutatják az intézet világszínvonalú eszközállományát és az itt folyó kutatások főbb irányait.

Az előadásokon szó lesz az ELI szuperlézereiről, a nukleáris energiatermeléssel kapcsolatos tényekről és tévhitekről, szörföző elemi részecskékről, a fény természetéről és a napelemek fejlesztéséről. Kísérletekkel demonstrálják többek közt az ultragyors folyamatok megfigyelését, a fény hullámtermészetét, a mély hőmérsékleteken fellépő jelenségeket, és arra is fény derül, hogy miért szeretik a sugárbiológusok a zebrahalakat. Lehetőség lesz a tudományos gondolkodás sajátosságainak megismerésére és hivatásuk szépségeiről is beszélgethetnek a látogatók az intézet kutatóival.

A Fókusz - Interaktív látogatói térben pedig az eszközök kipróbálásán túl némi fejtörés árán – csokoládéból készült – Nobel-díjat is lehet szerezni.

A korábbi évekkel ellentétben nem vezetett túrákon nyílik lehetőség a szigorúan védett területek megtekintésére. A belépés feltétele ez alkalommal egy közös játékban való részvétel, ami a fénnyel kapcsolatos felfedezéseikért Nobel-díjat kapott kutatókra épül. Az ő segítségükkel nyílnak ki a biztonsági kapuk, s tekinthetik meg a 10 évesnél idősebb látogatók a világ legkülönlegesebb lézereit.

**A belépés díjtalan, de a rendezvényen való részvétel regisztrációhoz kötött.** Egyetlen regisztrációval az est minden programjába be lehet kapcsolódni.

**Helyszín:** ELI ALPS Lézeres Kutatóintézet; Szeged, Wolfgang Sandner utca 3.

**Időpont:** 2024. szeptember 27., 17-21 óráig

**Részletek:** <https://www.eli-alps.hu/hu/Hirek/view/205>

**Előzetes regisztráció szeptember 26-ig:** <https://indico.eli-alps.hu/event/82/>

*Szeptember 27-én a helyszínen is lesz lehetőség regisztrálni, de a gördülékenyebb beléptetés érdekében a szervezők kérik a látogatókat, hogy ha tehetik, előzetesen tegyék meg.*

**További információ:**

Marton Katalin

HR és kommunikációs osztályvezető

E-mail: katalin.marton@eli-alps.hu

Tel.: +36 70 932-2477